钦定古今图书集成/明伦汇编/氏族典/第300卷 > 《廖用贤尚友录》 > 臧质
## 钦定古今图书集成/明伦汇编/氏族典/第300卷 > 《廖用贤尚友录》 > 臧质

按《宋书臧质传》：“质字含文，东莞莒人。少好鹰犬，善蒱
博意钱之戏。长六尺七寸，出面露口，秃顶拳发。高祖
以为世子中军行参军。永初元年，为员外散骑侍郎，
母忧去职。服阕，为江夏王义恭抚军，以轻薄无检，为
太祖所知。徙为给事中。会稽宣长公主每为之言，乃
出为建平太守，甚得蛮楚心。南蛮校尉刘湛还朝，称”
为“良守。”迁宁远将军、历阳太守，仍迁竟陵江夏内史，
复为建武将军、巴东建平二郡太守。征为使持节、都
督徐兖二州诸军事、宁远将军、徐兖二州刺史。在镇奢费，爵命无章，为有司所纠。遇赦，复为建威将军、义
兴太守。元嘉二十七年，迁南谯王义宣司马、宁朔将
军、南平内史，未之职，迁太子左卫率，坐前伐蛮，枉杀
队主严祖，又纳面首生口，不以送台，免官。魏侵徐、豫，
拓跋焘率大众向彭城，以质为辅国将军，率万人北
救，焘解围遁走。上嘉质功，以为使持节、监雍梁、南北
秦四州诸军事、冠军将军、宁蛮校尉、雍州刺史，封开
国子。元凶弑立，以质为丹阳尹。质家遣门生师𫖮报
质，具“太祖崩问，质疏”𫖮所言，驰告司空义宣。又遣州
祭酒从事田颖起衔命报世祖，率众讨逆。世祖至新
亭即位，以质为都督江州诸军事、车骑将军、开府仪
同三司、江州刺史，加散骑常侍。质率所领，生禽元凶，
封始兴郡公。时世祖自揽威柄，而质以少主遇之，是
事专行，多所求欲。及至寻阳，刑政庆赏，不复咨禀朝
廷，盆口钩折米辄散用之。台符屡加检诘，质渐猜惧，
便有异图。以义宣凡暗易可制，勒欲外相推奉，以成
其志。会义宣有憾于世祖，质因此密信说诱，陈朝廷
得失。又谓“震主之威，不可持久。主相势均，事不两立。
今专据阃外，地胜兵强，迟疑不决，则后机致祸。”质女
为义宣子采妻，谓质无复异同，纳其说。且“义宣心腹
将佐蔡超民之徒，咸有富贵之情，愿义宣得欲倚质
威名，以成其业。”又劝奖义宣。义宣时未受丞相质，子
敦为黄门侍郎，奉诏敦劝，道经寻阳，质令敦具更譬
说，并言世祖短长。义宣乃意定，驰报豫州刺史鲁爽，
期孝建元年秋同举。爽失旨，即便起兵，遣人至京邑
报弟瑜，瑜席卷奔叛，瑜弟弘为质府佐，世祖遣报质，
质于是执台使，狼狈举兵。世祖遣抚军将军柳元景
统豫州刺史王元谟等，水车屯梁山待之。质至梁山，
与义宣攻城。元谟留羸弱守城，悉精兵出战，贼大溃，
义宣出走，质不知所为，亦走，众悉降散。质入南湖，逃
窜无食，摘莲啖之。追兵至，窘急，以荷覆头，自沈于水，
出鼻。军主郑《俱儿》望见，射之中心。兵刃乱至，肠胃缠
萦水草。队主裘应斩质，首传京都。